Никола Чутурило
Никола Чутурило, познат и као Чутура (Банатски Карловац, 9. јул 1962) српски је рок музичар.

Биографија 
Никола Чутурило-Чутура рођен је 9. јула 1962. год. у Банатском Карловцу. Још у раној младости изградио је реноме рент-а гитаристе који ће га довести у врх југословенских рок музичара.

Прва група у којој је свирао давне 1976. год. звала се "Кредит" а чинили су је чланови касније популарне групе "Лаки Пингвини". Никола касније прелази у групу "Бицикл" а затим у групу Силуете чији је фронтмен био Зоран Мишковић. Након Силуета следи група "Замба" са којом је снимио Л. П. "Ударац ниско" 1983. год. Његова репутација довела га је након тога у групу Електрични оргазам са којом је свирао турнеју 1984. год. Пут успона тог лета '84. год био је пресудан за Николу јер је крунисан доласком у Рибљу чорбу која ће му бити одскочна даска за његову будућу соло каријеру. У бенду заузима место на коме је до тада био Момчило Бајагић-Бајага. Из рада са Рибљом чорбом настале су композиције Сутра ме пробуди, Пропала ноћ, Да, то сам ја, Црвена су дугмад притиснута и многе друге.

По објављивању првог соло албума "9 лаких комада" 1988. године напушта "Рибљу Чорбу и формира свој "Лаки бенд". Са првог албума се издвајају нумере "Срећан сам", "Ко сам ја", "Скопље", "Разлог за сан" и "Кад је Лојпур свирао". Никола је аутор комплетног материјала, а на снимању су му помогли Бодан Арсовски (Леб и Сол), Жика Јелић (Ју Група), Влада Неговановић (Тунел), Драгољуб Ђуричић (Леб и Сол), Иван Ранковић (ЕКВ) и Саша Локнер (Бајага и Инструктори). Интересантан и занимљив податак је да се на албуму појављује Миле Лојпур, легенда београдске рокенрол сцене са почетка шездесетих година.

Следи формирање бенда чији састав чине: Звонко Ђукић-Ђуле (гитара), Драгољуб Ђуричић (бубањ) и Дејан Грујић (бас). Са овом групом 1989. снима други албум под називом "Раскршће" који је продуцирао Саша Хабић. На снимању су учествовали и Лазар Ристовски (клавијатуре) и Дејан Цукић који је певао пратеће вокале. Са албума се издвајају композиције "Воли ме", "Нама је најбоље", "Патетична песма" и "Да кажем ти".

Са трећим албумом "Реком љубави" који је снимљен 1991. год. формира нови састав под именом "Облаци" чији су чланови били: Дејан Грујић (бас), Дарко Грујић (клавијатуре), Зоран Ранђеловић-Ранђа (гитара) садашњи гитариста Неверних Беба. И овај материјал продуцирао је Саша Хабић. Са албума се издвајају песме: "Глорија", "Пустићу радио", "Био сам јако млад", "Река љубави", "Срећан пут".
У тренутку кад креће на турнеју почиње рат на бившим просторима Југославије...

Крајем 1991. год. Никола се обрео у Лондону где је 1997. године снимио и четврти албум И. Д. у продукцији Владе Неговановића. На албуму су такође свирали Дејвид Данкан (бас) и Нил Финдлоy (бубањ). Песме које се издвајају су "Врати се", "Стојим на улици" и "Ја сам опет у граду".

Коначно по повратку у Београд 2006. после 15 година Никола снима и пети албум "Немир" инспирисан британском рок сценом који је продуцирао Никола Врањковић. Албум је снимљен уживо а свирали су поред Николе (гитара), Дејан Грујић (бас) и Благоје Недељковић (бубањ). Албум носе композиције "Немир путује" и "Не буди ме".

Оно што се издваја из рада Николе Чутурила невезано за наведене албуме је и писање музике за позоришне комаде "Најбољи људи", "Укроћена горопад", "Баш Челик". Никола је такође написао музику за филм "Потрага за Срећком". Његове песме красе албуме наших реномираних рок музичара као што су ЈУ Група, Кербер, Дејан Цукић и многи други.

Дискографија

Бицикл

Сингл 
 "Паланачка хроника" / "Дечја песма" (1981)

Замба

Студијски албум 
 Ударац ниско (1983)

Сингл 
 "Зашто идеш са њим" / "Несвесно заљубљен" (1983)

Рибља Чорба

Студијски албуми 
 Истина (1985)
 Осми нервни слом (1986)
 Ујед за душу (1987)
 Прича о љубави обично угњави (1988)

Концертни албуми 
 Нема лажи, нема преваре – Уживо, Загреб `85 (1995)
 Од Вардара па до Триглава (1996)
 Концерт за бригадире (2012)

Са Арсеном Дедићем и Бором Ђорђевићем 
 Арсен & Бора Чорба Анплагд '87 (1987)

Соло албуми

Студијски албуми 
 9 лаких комада (1988)
 Раскршће (1989)
 Реком љубави (1991)
 И. Д. (1997)
 Немир (2006)
 Ту и сад (2012)
 Са радошћу за Колибри, велику и малу децу (2018)
Приче из депоа (2021)

Компилације 
 Неко као ја (2014)

Сингл 
 "Молитва за Магдалену" (1991)
 "Циркус стиже" (2016)
 "Добар дан" (2017)

Референце

Литература

Спољашње везе 
 Званична Мај Спејс страница
 Званични Јутјуб канал
 Никола Чутурило у тв емисији ТВ лица као сав нормалан свет, rts.rs
 Никола Чутурило Чутура: Живот је упорно тежак, а популарност је за лаковерне, Интервју за Недељник.рс

Рођени 1962.
Алибунарчани
Српски кантаутори
Српски рок певачи
Српски рок гитаристи
Српски текстописци
Југословенски музичари
Чланови групе Рибља чорба
Чланови групе Електрични оргазам